Predkladacia správa
	
	Materiál „Správa o implementácii a čerpaní štrukturálnych fondov a Kohézneho fondu v rámci operačných programov Národného strategického referenčného rámca za obdobie             od 01. 01. 2010 do 30. 06. 2010“ (ďalej len „správa“) sa na rokovanie vlády SR predkladá na základe úlohy B. 1 uznesenia vlády SR č. 573/2008 zo dňa 27. 08. 2008. 
        	Cieľom predkladaného materiálu je poskytnúť vláde SR informáciu o aktuálnom stave implementácie a čerpania štrukturálnych fondov a Kohézneho fondu v rámci operačných programov Národného strategického referenčného rámca k 30. 06. 2010.
	V Správe sú uvedené informácie týkajúce sa plnenia úloh Centrálneho koordinačného orgánu v oblasti koordinovania riadenia riadiacich orgánov operačných programov a koordinátorov horizontálnych priorít v programovom období 2007 – 2013 z hľadiska metodického, monitorovania a hodnotenia v rámci Národného strategického referenčného rámca, v oblasti ITMS a oblasti publicity a informovanosti. 
	Správa obsahuje zároveň informácie týkajúce sa plnenia úloh certifikačného orgánu v oblasti certifikácie výdavkov a oblasti finančného riadenia štrukturálnych fondov a Kohézneho fondu v programovom období 2007 – 2013. V rámci výsledkov certifikácie výdavkov je v správe uvedený aj prehľad nedostatkov zistených na základe certifikačného overovania.
	V správe sú uvedené informácie o plnení úloh orgánu auditu, údaje o stave vo vykonávaní vládnych auditov, vykonávaných ako systémové audity a audity operácií, ako aj prehľad nedostatkov zistených na základe vykonaných vládnych auditov.  
	Ďalej sú v správe uvedené informácie o stave koordinácie riadenia horizontálnych priorít.  Správa obsahuje ďalej číselné údaje o stave implementácie operačných programov v členení na stav vyhlasovania výziev, stav schvaľovania projektov, stav kontrahovania, stav čerpania finančných prostriedkov, stav v certifikovaní výdavkov a údaje o vykonaných kontrolách realizovania projektov podľa čl. 13 nariadenia Komisie (ES) č. 1828/2006.  
	Správa tiež obsahuje údaje o stave v oblasti schém štátnej pomoci a schém pomoci           de minimis k 30. 06. 2010 v rámci relevantných riadiacich orgánov. 
	Z hľadiska implementácie operačných programov bolo k 30. 06. 2010 vyhlásených         301 výziev v celkovom finančnom objeme 7 682 824 987 Eur (zdroje EÚ a štátneho rozpočtu). Schválených v rámci NSRR bolo 5 904 projektov v objeme 7 540 409 121,39 Eur z prostriedkov EÚ a štátneho rozpočtu SR, čo predstavuje 56,15 % alokácie na programové obdobie         2007 – 2013. Kontrahovanie bolo v objeme 6 178 758 495 Eur zo zdrojov EÚ, čo predstavuje 49,09 % alokácie na programové obdobie 2007 – 2013. Čerpanie prostriedkov štrukturálnych fondov a Kohézneho fondu na realizovanie operačných programov bolo k 30. 06. 2010 vo výške     953 458 169 Eur, čo predstavuje  8,39 % zo záväzku 2007 – 2013   (87,10 % zo záväzku roku 2007).           
	Za 1. polrok 2010 zaznamenali  nárast v čerpaní zo záväzku 2007 v zmysle sledovania pravidla n+2/n+3 OP Vzdelávanie o 74,91 %, OP Výskum a vývoj o 36,25 %                               a OP Informatizácia spoločnosti o 14,29 %.
	Čo sa týka najaktuálnejších údajov o implementácii operačných programov Národného strategického referenčného rámca, k 21. 09. 2010 bolo vyhlásených 305 výziev v celkovom finančnom objeme 7 600 719 841 Eur (zdroje EÚ a štátneho rozpočtu); kontrahovanie bolo v objeme 5 828 158 912 Eur, čo predstavuje 51,30 % z alokácie na programové obdobie           2007 – 2013. Čerpanie  k 21. 09. 2010 bolo v sume 1 109 229 616 Eur, čo predstavuje 9,76 % zo záväzku 2007 – 2013 (v júli 2010 nárast o 0,4 % oproti údajom k 30.06.2010).
	V prílohe predkladanej správy sú v textovej, tabuľkovej a grafickej forme uvedené ďalšie informácie a doplňujúce údaje súvisiace s implementáciou štrukturálnych fondov a Kohézneho fondu v programovom období 2007 – 2013. 
	Materiál bol predmetom medzirezortného pripomienkového konania, pripomienky boli vyhodnotené a relevantné pripomienky boli zapracované do materiálu. Materiál sa predkladá na rokovanie vlády SR bez rozporov. 
 	Predkladaný materiál nemá finančný, ekonomický, environmentálny vplyv, vplyv na zamestnanosť ani podnikateľské prostredie.